पद्य - ११७ - के छथि मैथिल ? (कविता)
के छथि मैथिल ?
 (कविता)
हम मैथिल छी अतिसहनशील, ककरो ने अहित कएलहुँ कहियो ।
 अपनहि सीमा संतुष्ट भेलहुँ, अतिक्रमणक लोभ ने छल कहियो । ।
 हम तरुआरिक नञि अनुगामी,
विद्या - बुद्धिक अभिलाषी छी ।
 कर्कश धनुषक टंकार लागए,
जन्महिसँ मृदु - मितभाषी छी ।
 हम शान्तिक हरदम अनुयायी,
धरती ने सिकन्दर जन्म देलक ।
 शोणित बहाय सीमा बढ़बी,
नञि से आकांक्षा जन्म लेलक ।
 नञि छी अशोक, अजातशत्रु,
साम्राज्य शोणितक नञि गढ़लहुँ ।
 कायर ने बुझब, जतबा भेटल,
हम ओतबहिमे संतुष्ट भेलहुँ ।
 अनको साम्राज्य हो सभ हमरे, से ईष्ट ने रहल हमर कहियो ।
 हम मैथिल छी अतिसहनशील, ककरो ने अहित कएलहुँ कहियो । ।
 रहबाक योग्य जे भूमि ने छल,
एखनो भूकम्प आ रौदी - दाही,
तइयो हारि ने हम मानल ।
 ककरो अरजल हस्तिनापुरक,
ने हम कहियो इच्छा रखलहुँ ।
 अपना बल पर खाण्डवप्रस्थक,
इतिहास साक्षी अछि सदिखन,
अपना शक्तिक मद - दम्भमे ने,
हम दोसराकेँ धकिअओने छी ।
 हमहुँ जीबी, आनो जीबए, नञि ताहिसँ विचलित छी कहियो ।
 हम मैथिल छी अतिसहनशील, ककरो ने अहित कएलहुँ कहियो । ।
 पर सहनशीलता हम्मर ई,
अपनेक नजरिमे कायरता ।
 हमरे श्रम पर अहँ ठाढ़ भेलहुँ,
हमरहि विनाश केर तत्परता ।
 एखनहु चेतू ! भ्रम दूर करू !
 अनुचित बेबहार अपन बरजू ।
 हम्मर अधिकार उचित जे छी,
से हमरा सम्मुख अहँ परसू ।
 नाशहि काल विनाशहि बुद्धि,
डाकक छै कहबी मिथिलामे ।
 बड़ लेल परीक्षा धैर्यक अहँ,
अन्याय कएल बड़ मिथिलामे ।
 इतिहासे फेर कहैत'छि जे, सांकाश्यक४ दर्प दलल कहियो ।
 हम मैथिल छी अतिसहनशील, ककरो ने अहित कएलहुँ कहियो । ।
 १,२ - मिथिलाक क्षेत्र पहिने रहबाक योग्य नञि छल । दलदल छल आ जंगलसँ पाटल छल । निमि जनक आ हुनक सहयोगी लोकनि अग्निदेवक (आगिक) मदतिसँ एहि दलदलकेँ सुखाए आ जंगलकेँ उपटाए मिथिलाक भूमिकेँ रहबा योग्य बनओलन्हि ।
 ३,४ - सांकाश्यक राजा सुधन्वा सीरध्वज जनकक राजधानी मिथिला पर आक्रमण कएने छलाह । सीरध्वज युद्धमे सुधन्वाकेँ मारि कऽ अपन भाए कुशध्वजकेँ सांकाश्यक राजा बनओलनि । इतिहास साक्षी अछि कि मिथिलाक लोक राज्य-विस्तारक अहं केर पुर्ति लेल कहियो नञि अपितु अपन रक्षाक लेलमात्र शस्त्र उठओलन्हि अछि ।
 13 AUG. 2015 कऽ प्रकाशनार्थ "मिथिला दर्पण स्मारिका" (मैथिल समाज, बनारस) केर सम्पादकीय कार्यालयकेँ प्रेषित आ नवम्बर 2015 मे प्रकाशित ।
 पद्य - ११६ - आइ आबए बला रिजल्ट छै (बाल कविता)
(बाल कविता)
आइ आबए बला रिजल्ट छै ।
 आइ दिन बड़ी डिफिकल्ट छै ।
 की करियै - किछु फुरा रहल ने,
आइ ने कोनो विकल्प छै । ।
 जएह लीखलियै, खूब लीखलियै ।
 सभ पन्नाकेँ भरि - भरि देलियै ।
 तइयो आइ बड़ डऽर लगैए,
छपने केहेन रिजल्ट छै ! !
 कोनो चीजमे मोन ने लागए ।
 कछमछ मोन उताहुल भागए ।
 इण्टरनेट अछि देखा रहल बस,
"आबए बला रिजल्ट छै" । ।
 कहुखन मोनेँ टॉप करै छी ।
 कहुखन सभसँ फ्लॉप करै छी ।
 आइ तराजू केर पलड़ा सनि,
डगमग दृढ़ संकल्प छै । ।
 30 JULY 2015 कऽ प्रकाशनार्थ "मिथिला दर्शन" केर सम्पादकीय कार्यालयकेँ प्रेषित ।
 पद्य - ११५ - हमहूँ पढ़बै मैथिली (बाल कविता)
हमहूँ पढ़बै मैथिली (बाल कविता)
हे ऐ बहिनजी, यौ मास्टरजी,
हमहूँ पढ़बै मैथिली ।
 हिन्दी, ईंग्लिश, जर्मन सीखबै,
पर ने बिसरबै मैथिली । ।
 मैथिली बाजथि दादा - दादी,
नाना - नानी मैथिली ।
 बाहर जा कऽ माम बिसरलाह,
मामी बिसरलीह मैथिली । ।
 कक्का - काकी जखन बजै छथि,
हिन्दी फेंटल मैथिली ।
 बौआ - बुच्चीक मोन होइछ पर,
सीखितहुँ हमहूँ मैथिली । ।
 तेँ टीचरजी हमरा पढ़बू,
हम्मर भाषा मैथिली ।
 मीठगर छी बड़ मैथिली । ।
 गणित - ज्ञान - विज्ञानक भाषा,
जखनहि होयत मैथिली ।
 बुझबामे भाङ्गठ नञि होयत,
अप्पन भाषा मैथिली । ।
 30 JULY 2015 कऽ प्रकाशनार्थ "मिथिला दर्शन" केर सम्पादकीय कार्यालयकेँ प्रेषित ।
 तत्पश्चात,
मैथिली पाक्षिक इण्टरनेट पत्रिका "विदेह" केर 216म अंक (15 दिसम्बर 2016) (वर्ष 9, मास 108, अंक 216) केर "बालानां कृते" स्तम्भमे प्रकाशित ।
 पद्य - ११३ - श्री ए॰ पी॰ जे॰ अब्दुल कलाम (कविता)
(कविता)
(कविता)
जाति - धर्म नञि, कर्म महान ।
 गीतामे कहलन्हि भगवान ।
 ताहि आदर्शक एक उदाहरण,
श्री ए॰ पी॰ जे अब्दुल कलाम । ।
 जिनगी जनिकर छल विज्ञान ।
 देश जनिक करइछ सम्मान ।
 कोना कऽ भारत बिसरि सकत,
रक्षाक क्षेत्र हुनिकर अवदान । ।
 जा जिउलन्हि पूजल बस ज्ञान ।
 क्षण भरि ने कएलन्हि विश्राम ।
 राष्ट्रपतिक पद पाबि कऽ जनिका,
धन्य भेल, पाओल सम्मान । ।
 प्रतिभा - पद, नञि लेश गुमान ।
 ज्ञानक अर्जन, ज्ञानहि दान ।
 कथनी - करनी अन्तर नञि छल,
हुनिकर छल व्यक्तित्व महान । ।
 मुक्त हाथ बाँटल ओ ज्ञान ।
 भेदभाव बिनु रहथि सुजान ।
 एहि सुन्नर व्यक्तित्वक कारण,
विश्व हुनिक करइछ गुणगान । ।
 माटिक देह माटिमे लीन ।
 मुदा हुनक नञि कृत्य मलीन ।
 "श्री"सँ युक्त छलाह - रहताह ओ,
काया भेल पञ्चतत्त्व विलीन । ।
 विश्वकेँ दए अन्तिम सलाम ।
 ओ कएलन्हि भूतलसँ प्रस्थान ।
 ओहि दिव्य-पुरुषकेँ छी करैत,
नञि एक बेर, शत्-शत् प्रणाम । ।
 07 AUG. 2015 कऽ प्रकाशनार्थ "मिथिला दर्पण" केर सम्पादकीय कार्यालयकेँ प्रेषित ।
 07 AUG. 2015 कऽ प्रकाशनार्थ "मिथिला दर्पण" केर सम्पादकीय कार्यालयकेँ प्रेषित ।
 Subscribe to: Posts (Atom)